Document ID: 32010R1257

A TANÁCS 1257/2010/EU RENDELETE
(2010. december 20.)
a 920/2005/EK rendelet által az Európai Gazdasági Közösség által használt nyelvek meghatározásáról szóló, 1958. április 15-i 1. sz. rendelet és az Európai Atomenergia-közösség által használt nyelvek meghatározásáról szóló, 1958. április 15-i 1. sz. rendelet tekintetében bevezetett ideiglenes eltérések meghosszabbításáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 342. cikkére,
mivel:
(1)
Az Európai Gazdasági Közösség által használt nyelvek meghatározásáról szóló, 1958. április 15-i 1. sz. rendelet és az Európai Atomenergia-közösség által használt nyelvek meghatározásáról szóló, 1958. április 15-i 1. sz. rendelet módosításáról, valamint e rendeletektől való ideiglenes eltérések bevezetéséről szóló, 2005. június 13-i 920/2005/EK tanácsi rendelet (1) elismerte az ír nyelvet az uniós intézmények hivatalos nyelveként és munkanyelveként.
(2)
A 920/2005/EK rendelet gyakorlati okokból és átmeneti jelleggel úgy rendelkezik, hogy az uniós intézmények nem kötelesek minden jogi aktust - beleértve a Bíróság ítéleteit is - ír nyelven megszövegezni, illetve arra lefordítani, az Európai Parlament és a Tanács által közösen elfogadott rendeletek kivételével. A Tanácsnak - a 920/2005/EK rendelet alkalmazásának napját követő négy éven belül, és azt követően ötéves időközönként - határoznia kell arról, hogy megszünteti-e az eltérést.
(3)
Az uniós intézmények folyamatosan kezdeményezéseket tesznek annak céljából, hogy a polgárok számára javítsák az Unió tevékenységeire vonatkozó információk ír nyelven való hozzáférhetőségét. Továbbra is fennállnak azonban az elegendő számú ír nyelvű fordító, jogász-nyelvész, tolmács és asszisztens felvételével kapcsolatos nehézségek. Helyénvaló következésképpen 2012. január 1-jétől kezdődően egy ötéves időtartamra meghosszabbítani a 920/2005/EK rendelet 2. cikk első bekezdésében említett eltérést,
ELFOGADTA EZT A HATÁROZATOT:
1. cikk
A 920/2005/EK rendelet 2. cikkének első albekezdésében említett eltérést a 2012. január 1-jétől kezdődő ötéves időszakra meg kell hosszabbítani.
E cikk az Európai Parlament és a Tanács által közösen elfogadott rendeletekre nem alkalmazandó.
2. cikk
Ez a rendelet az Európai Unió Hivatalos Lapjában történő kihirdetésének napján lép hatályba.
Ez a rendelet 2012. január 1-jétől alkalmazandó.
Ez a rendelet teljes egészében kötelező és közvetlenül alkalmazandó a tagállamokban.
Kelt Brüsszelben, 2010. december 20-án.

Labels: 10
15